चरालाई जुत्ताको कथावस्तु रोचक र केटाकेटीहरूलाई मन पर्ने खालको छ। चित्र यस किताबको महत्त्वपूर्ण पक्ष हो। कथालाई रोचक बनाउनुका साथसाथै केटाकेटीको कल्पनाशक्ति र सृजनशीलता बढाउनमा चित्रहरूको ठूलो भूमिका रहन्छ। आकर्षक चित्र भएको किताबले केटाकेटीहरूलाई मनोरञ्जन त दिन्छ नै, त्यसबाहेक अरू सीपहरूको विकास गर्नमा पनि सहयोग पुर्‍याउँछ। हाम्रो अनुभवमा केटाकेटीलाई कथा एकपटक पढेर या सुनेर पुग्दैन। उनीहरू घरिघरी किताब पल्टाउने गर्छन् र पटकपटक कथा सुन्न मन पराउँछन्। पढ्न नसक्ने र भर्खर अक्षर चिन्न थालेका केटाकेटीहरूलाई आमा-बाबु र शिक्षकले पढेर सुनाउनु जरुरी हुन्छ। यो कथा त्यसरी नै पढेर सुनाउनलायक कथा हो भन्ने हाम्रो धारणा छ।
